Wenke vir meer energie - Solidariteit WêreldSolidariteit Wêreld
Wenke vir meer energie
2017 staan nou vinnig einde se kant toe. Jy hoor al kersmusiek in die winkels en tel al die dae af na die lekker vakansie wat jy so lank al aan beplan. Die probleem is egter dat alhoewel die vooruitsigte van 'n vakansie lekker is, kan jy nie help om in jou agterkop te dink aan als wat nog gedoen moet word voor jy kan gaan ontspan nie. Dié tyd van die jaar is nie maklik nie – almal is uitgeput en oorwerk.
Hier is 'n paar wenke om energie te kry vir die laaste maand of twee wat oor is van 2017.
Kenners sê nie verniet dat ontbyt die belangrikste maaltyd van die dag is nie. Wanneer jy ontbyt eet is jy in staat om jou take meer doeltreffend te verrig as die mense wat dié maaltyd oorgeslaan het.
Dit is heeltemal normaal om die tyd van die jaar nie lus te wees om te oefen nie. Dit is glad nie nodig om jouself te oor eis nie. Net 'n rustige stappie om die blok sal selfs wondere vir jou energievlakke verrig. Kenners is van mening dat 'n lekker oefensessie meer effektief as 'n middagslapie is.
Wanneer mens gedehidreer is, kan dit jou energie dreineer en jou vermoë om fisies te presteer, aantas. Daarom is water baie belangrik om weer 'n huppel in jou stap te sit.
Probeer om sover moontlik vars produkte te eet wat ryk is aan antioksidante. Dit is gewoonlik kos wat rooi, groen, pers en geel van kleur is. Vermy suiker, geprosesseerde kos en stysel soos brood, pasta, rys en aartappels. Alhoewel dit jou lekker versadig maak het dit geen voedingswaarde nie en sal dit jou kort voor lank moeg laat voel.
Omring jouself met mense waarvan jy hou
Dit is bewys dat wanneer jy jouself met mense waarvoor jy omgee omring, dit 'n beter uitwerking op jou het as om alleen tyd deur te bring. Dit is egter baie belangrik om seker te maak dat die mense met wie jy jouself omring positief is.